ຊາວເຢເມນ 2 ຄົນຖືກຈັບທີ່ Amsterdam ໃນຂໍ້ຫາກໍ່ການຮ້າຍ
ຊາຍທັງ 2 ຖືກຈັບຢູ່ນະຄອນຫລວງຂອງປະ​ເທດເນເທີແລນ ຫລັງຈາກມີການເຕືອນໄປຍັງຕຳຫຼວດວ່າ ທັງສອງມີວັດຖຸ ທີ່ໜ້າສົງໄສຢູ່ໃນຫີບເດີນທາງຂອງພວກເຂົາເຈົ້າ
ເຈົ້າໜ້າທີ່ສະຫະລັດກ່າວວ່າ ຜູ້ຊາຍເຊື້ອສາຍເຢເມນ 2 ຄົນໄດ້ຖືກຈັບທີ່ນະຄອນຫຼວງ Amsterdam ປະເທດ Netherlands ຫຼັງຈາກໄດ້ມີການເຕືອນໄປຍັງຕຳຫຼວດ ທີ່ນັ້ນວ່າ ບຸກຄົນທັງສອງມີວັດຖຸທີ່ໜ້າສົງໄສຢູ່ໃນຫີບຂອງ ພວກເຂົາເຈົ້າ ສື່ມວນຊົນສະຫະລັດລາຍງານວ່າ ບຸກຄົນທັງສອງໄດ້ຖືກ ຈັບໃນຄືນວັນອາທິດຜ່ານມານີ້ ຫຼັງຈາກໄດ້ເດີນທາງໄປ ເຖິງນະຄອນຫຼວງຂອງເນເທີແລນ ໂດຍເຮືອບິນຂອງສາຍ ການບິນ United Airlines ພວກເຂົາເຈົ້າໄດ້ຖືກຈັບ ຫຼັງຈາກຕຳຫຼວດໄດ້ຮັບແຈ້ງໃຫ້ຊາບວ່າ ມີການພົບເຫັນໂທລະສັບມືຖືໜ່ວຍນຶ່ງມັດຕິດ ແກ້ວຢາລົດກົດໃນກະເພາະ ຢູ່ໃນຫີບຂອງຜູ້ຊາຍຄົນນຶ່ງໃນຈຳນວນນັ້ນ ນອກນີ້ແລ້ວ ຫີບຂອງບຸກຄົນທັງສອງຍັງມີໂທລະສັບມືຖືແລະໂມງອີກຫຼາຍໜ່ວຍມັດຕິດໃສ່ກັນ ອົງການຂ່າວ ABC ລາຍງານຂ່າວໃນວັນຈັນວານນີ້ວ່າບຸກຄົນທັງສອງໄດ້ຖືກກ່າວຫາວ່າ ກະກຽມທີ່ຈະທຳການໂຈມຕີກໍ່ການຮ້າຍ ທາງການບົ່ງຊື່ບຸກຄົນທັງສອງວ່າ ແມ່ນນາຍ Ahmed Mohamed Nasser al-Soofi ແລະນາຍ Herzmam al-Murisi